**วันความปลอดภัยอาหารโลก : อย. ชวน เช็กก่อนช็อป อ่านก่อนชิม**

อย. เน้นย้ำ! วันความปลอดภัยอาหารโลกปีนี้ ชวนประชาชนใส่ใจเลือกซื้อผลิตภัณฑ์อาหาร
ที่มี “เลข อย.” ตรวจสอบได้ สร้างความมั่นใจ ปลอดภัย ใส่ใจฉลาก เพื่อสุขภาพที่ดี

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า วันที่ 7 มิถุนายนของทุกปี เป็นวันความปลอดภัยอาหารโลก (World Food Safety Day) สำนักงานคณะกรรมการอาหาร
และยา (อย.) เชิญชวนประชาชนให้ความสำคัญในการเลือกซื้อและบริโภคอาหารที่ปลอดภัย เพื่อสุขภาวะที่ดีของตนเองและครอบครัว โดยควรเลือกซื้อผลิตภัณฑ์อาหารที่มีเลขสารบบอาหาร หรือ “เลข อย.” ซึ่งแสดงให้เห็นว่าผลิตภัณฑ์ดังกล่าวได้รับการอนุญาตและมีการควบคุมคุณภาพตามมาตรฐานที่กำหนด โดยสามารถตรวจสอบข้อมูลผลิตภัณฑ์ที่ได้รับอนุญาตผ่านทางเว็บไซต์ของ อย. ที่ [www.fda.moph.go.th](http://www.fda.moph.go.th)
หรือ Line: @FDAThai

นอกจากนี้ การอ่านฉลากผลิตภัณฑ์อาหารอย่างละเอียดก็เป็นสิ่งสำคัญที่ไม่ควรมองข้าม
และเป็นประโยชน์อย่างยิ่งในการประกอบการตัดสินใจเลือกซื้อ ช่วยให้ผู้บริโภคได้รับประทานอาหาร
ที่ปลอดภัยและสร้างความเชื่อมั่นมากยิ่งขึ้น โดยควรพิจารณาข้อมูลต่าง ๆ อาทิ

* วันที่ผลิต วันที่ควรบริโภคก่อน วันหมดอายุ
* วิธีใช้ วิธีเก็บรักษา
* คำเตือนและข้อมูลสำหรับผู้แพ้อาหาร
* ชื่อและที่ตั้งสถานที่ผลิตอาหาร
* อาหารนำเข้า ต้องมีฉลากภาษาไทย

 สำหรับผู้ที่ใส่ใจในเรื่องสุขภาพและต้องการพิจารณาถึงคุณค่าทางอาหารที่เหมาะสม สามารถใช้ข้อมูลโภชนาการที่ระบุบนฉลากผลิตภัณฑ์อาหาร เป็นข้อมูลประกอบการตัดสินใจเลือกซื้อ เพื่อให้ได้รับอาหารที่มีคุณค่าทางโภชนาการครบถ้วนและส่งเสริมสุขภาพที่ดีในระยะยาว และขอเตือนผู้บริโภคอย่าหลงเชื่อข้อความโฆษณาผลิตภัณฑ์อาหารอวดอ้างสรรพคุณทางยาใช้รักษาโรค อาจจะเสียเงินเปล่า และเสียโอกาสในการรักษาที่ถูกต้อง ทำให้อาการทรุดหนักได้ รวมถึงการอวดอ้างสรรพคุณในการลดน้ำหนัก ผิวขาวใส เพิ่มสมรรถภาพทางเพศ ฯลฯ เพราะอาจได้รับผลิตภัณฑ์ที่มีส่วนผสมของสารอันตรายที่มีผลข้างเคียงสูง หรือมีอันตรายถึงชีวิต

 **รองเลขาธิการฯ อย.** กล่าวในตอนท้ายว่า อย. มีการตรวจสอบเพื่อควบคุมคุณภาพตามมาตรฐาน
อยู่เสมอ โดยสามารถติดตามข่าวประกาศผลการตรวจพิสูจน์อาหารได้ที่เมนู “ข่าวสาร” ในเว็บไซต์ อย.
หากมีข้อสงสัยสามารถสอบถามหรือแจ้งข้อร้องเรียนได้ที่สายด่วน อย. 1556 หรือผ่าน Line: @FDAThai, Facebook: FDAThai หรือ E-mail: 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 6 มิถุนายน 2568 ข่าวแจก 163 / ปีงบประมาณ พ.ศ. 2568**